Jarkko Eve

**Jarkko Juhani Eve** (s. 6. heinäkuuta 1963 Pori) on suomalainen muusikko. Hän tuli tunnetuksi Dingon alkuperäisenä basistina. Eve erosi yhtyeestä pian Dingon esikoisalbumin *[[Nimeni on Dingo]]* julkaisun jälkeen vuonna 1984 ja julkaisi seuraavana vuonna ensimmäisen sooloalbuminsa. Even soolouran tunnetuimpia kappaleita ovat muun muassa ”Rankkasateessa” ja ”Alaston kaupunki”.

Eve palasi Dingoon takaisin vuosiksi 2002–2008. Dingon ja soolouransa lisäksi Eve on soittanut muun muassa Remu plays Hurriganes-kokoonpanossa ja Redcloudsissa. Hän on tehnyt yhteistyötä myös Tommi Läntisen ja Dave Lindholmin kanssa. Eve asuu Helsingissä.

## Ura

### Lapsuus ja nuoruus
Jarkko Eve syntyi ja vietti lapsuutensa Porissa. Hän on kertonut aloittaneensa kitaransoiton ollessaan 12–13-vuotias. Hänen ensimmäinen musiikillinen esikuvansa oli Hurriganes.

1970- ja 1980-lukujen vaihteessa Jarkko Eve soitti useissa porilaisissa yhtyeissä. Even ensimmäinen yhtye oli punk rock-vaikutteinen Rebel, joka perustettiin vuonna 1978. Yhtye osallistui Rockin SM-kisoihin vuonna 1979.

### 1980-luku
Vuoteen 1981 asti Eve soitti MAC-yhtyeessä yhdessä Pepe (kitara) ja Jippo Laaksosen (rummut) kanssa, mutta erosi yhtyeestä samana vuonna. Hänen tilalleen MAC-yhtyeeseen liittyi Neumann. MACin jälkeen Eve perusti yhtyeen nimeltä Jeve kelaa. 

Even ensimmäiset yhtyeet eivät saavuttaneet suurempaa suosiota ja Eve harkitsi musiikkiuransa lopettamista. Suunnitelmiin tuli muutos, kun vuonna 1983 Eve liittyi Dingon basistiksi. Yhtye teki läpimurtonsa heti tammikuussa 1984 julkaistun ”Sinä ja minä” -singlen jälkeen.

Jarkko Eve soitti Dingon esikoisalbumilla *[[Nimeni on Dingo]]* (1984) ja laulaa albumilla kappaleen ”Lähden taas”, jonka oli myös säveltänyt ja sanoittanut. Dingon menestyksestä huolimatta Eve erosi yhtyeestä heinäkuussa 1984 musiikillisten erimielisyyksien vuoksi ja lähti soolouralle.

Vuonna 1985 Eve julkaisi ensimmäisen sooloalbuminsa *[[Eve (albumi)|Eve]]*, joka myi kultaa. Albumin julkaisun myötä Eve aloitti soolokiertueen ja hänen taustayhtyeessään soittivat Hombre Lampinen (kitara) ja Seppo Suhonen (rummut). Samana vuonna Eve muutti Porista Helsinkiin.

Vuonna 1986 julkaistiin albumi *[[Laulava muukalainen]]*. Vuosien 1986–1987 kiertuekokoonpanossa vaikuttivat Ming Sumen (koskettimet), Marko Kainulainen (rummut), Stenu Määttänen (basso) ja Hombre Lampinen (kitara). Yhtye oli kiertueella pitkään, kunnes yhtyeen jäsenet Eveä ja Sumenia lukuun ottamatta perustivat Boycottin yhdessä Tommi Läntisen kanssa.

Even kolmas sooloalbumi *[[Saura (albumi)|Saura]]* julkaistiin vuonna 1987. Keikkakokoonpanossa soittivat Jari Paulamäki (basso), Markku Petander (kitara), Kai Koski (rummut) sekä Puke Kataja (kosketinsoittimet). Keväällä 1988 soitettiin viimeinen keikka Vanhalla ylioppilastalolla, Helsingissä. Samana vuonna Eve lähti kiertämään Aasiaa. 

### 1990-luku

Suomeen palatessaan Eve perusti siirtomaatavarakaupan Porvooseen.  Kesällä 1992 Eve ystävystyi Remu Aaltosen kanssa, ja vuotta myöhemmin Remu perusti Remu plays Hurriganes -yhtyeen, joka julkaisi vuonna 1994 *[[Roadrunner Tour]]* -livealbumin. Kiertue alkoi 1993 ja kokoonpanossa Eve soitti kitaraa Tatu Mannbergin kanssa. Yhtye keikkaili niin Suomessa kuin Ruotsissakin, kunnes vuonna 1994 Eve lähti jälleen Intiaan.

Vuonna 1994 Eve muutti Porvoosta Tampereelle. Vuonna 1995 ilmestyi uusi albumi *[[Kuun poika Luca]]*. Keikoilla soittivat Hombre Lampinen (kitara), Ari Toikka (rummut), Sami Ruusukallio (basso), Satu Pohja (taustalaulu) ja Tapio Siitonen (koskettimet). Yhtyeen hajottua 1996 Eve keikkaili perulaisen Mike Ortizin kanssa "Eve Duo" -nimellä vuoteen 1998. Samana vuonna Even *[[Rankkasateessa|20 Suosikkia – Rankkasateessa]]* -kokoelmalevy julkaistiin. Kokoelmalevy sisälsi musiikkia hänen neljältä studioalbumiltaan vuosilta 1985–1995. 

### 2000-luvulta eteenpäin

Eve muutti takaisin synnyinkaupunkiinsa Poriin vuonna 2000. Vuonna 2002 Eve aloitti duo-keikat Pertti Neumannin kanssa. Eve esiintyi Dingon erikoiskokoonpanossa Tallinnassa 31. joulukuuta 2002. Kyseessä oli Even ensimmäinen esiintyminen Dingossa 18 vuoteen. Vuonna 2003 Eve soitti Redclouds-kokoonpanossa Dave Lindholmin ja Matti A. Takalan kanssa. Vuonna 2004 Dingo lähti kiertueelle uudella kokoonpanolla Neumannin ja Even johdolla. Vuonna 2005 julkaistiin Dingon uusi albumi *[[Purppuraa]]*. Albumilla on kaksi Even tekemää ja laulamaa kappaletta. 

Heinäkuussa 2008 Eve ilmoitti eroavansa Dingosta ja keskittyvän jatkossa soolouraansa. Viimeisen keikkansa Dingon kanssa Eve soitti 27. heinäkuuta Nokialla Tapsan tahdit -tapahtumassa. Even tilalle yhtyeeseen liittyi Vesa Kuhlman. Dingosta eroamisen jälkeen Eve julkaisi kaksi soolosingleä vuosina 2009 ja 2010.

Eve muutti 2010-luvun puolivälissä Yhdysvaltoihin ja laittoi musiikkiuransa tauolle. Hän muutti Suomeen takaisin juuri ennen koronapandemian puhkeamista. Eve aloitti uuden musiikin julkaisun vuonna 2023. Uran viides sooloalbumi *[[Viimeinen mohikaani (albumi)|Viimeinen mohikaani]]* julkaistiin 27. maaliskuuta 2026. Alun perin Even oli tarkoitus julkaista uusi studioalbumi 60-vuotissyntymäpäivänsä kunniaksi kesällä 2023, mutta albumin julkaisu viivästyi. *Viimeisen mohikaanin* julkaisun jälkeen Eve lähtee soolokiertueelle. Kiertuekokoonpanossa soittavat laulaja-bassokitaristi Even lisäksi kitaristi Jimmy Westerlund, rumpali Anssi Nykänen ja ja kosketinsoittaja Marko Kataja.

Dingolle tehtyjen kappaleiden ja oman soolotuotannon lisäksi Eve on tehnyt kappaleita myös muun muassa Boom-yhtyeelle ja Sami Kuroselle.

## Diskografia

### Albumit
* *[[Eve (albumi)|Eve]]* (1985)
* *[[Laulava muukalainen]]* (1986)
* *[[Saura (albumi)|Saura]]* (1987)
* *[[Kuun poika Luca]]* (1995)
* *[[Viimeinen mohikaani (albumi)|Viimeinen mohikaani]]* (2026)

### Kokoelmat
* *[[Rankkasateessa|20 suosikkia – Rankkasateessa]]* (1998)
* *[[32 laulua]]* (2014)

### Singlet
* ”Rankkasateessa” / ”Tuhat yötä” (1985) (7- ja 12-tuumaisena singlenä)
* ”Alaston kaupunki” / ”Nico” (1985)
* ”Intiaani” / ”Odota” (1985) (7- ja 12-tuumaisena singlenä)
* ”Huuda mua” / ”Kuiskausten silta” (1986)
* ”Viimeinen syksy” / ”Eksyneen toive” (1986)
* ”Ilman sua” / ”Saura” (1987)
* ”Gotta Move” / ”Peace & Love” (1987)
* ”Jos sä rakastat” (1995)
* ”Kuun poika Luca” (1996)
* ”Tähdenlento” (2009)
* ”Joutsenet” (2010)
* ”Löytötavaraa” (2023)
* ”Thelma & Louis” (2023)
* ”Kallion katuvalot” (2023)
* ”Kahleeton” (2023)
* ”Liekki” (2024)
* ”Suosikin julisteessa” (2024)
* ”Älä vaienna kipua” (2026)

### Mukana albumeilla
* Dingo: *[[Nimeni on Dingo]]* (1984) (bassokitara ja taustalaulu, laulu kappaleella ”Lähden taas”)
* Remu plays Hurriganes: *[[Roadrunner Tour]]* (1994) (kitara ja taustalaulu)
* Redclouds: *[[Redclouds (albumi)|Redclouds]]* (2003) (bassokitara ja taustalaulu)
* Dingo: *[[Purppuraa]]* (2005) (bassokitara ja taustalaulu, laulu kappaleilla ”Intiaanikesä” ja ”Kaikki kaunis katoaa”)
* Dingo: *[[Humisevan harjun paluu]]* (2008) (bassokitara ja taustalaulu kappaleella ”Skorpioninainen”)

## Lähteet
* 

### Viitteet

## Aiheesta muualla
* Jarkko Even virallinen Facebook-sivu
* Ylen Elävä arkisto: Eve estradilla